b'\n_START_ARTICLE_\nVisby ringmur\n_START_PARAGRAPH_\nVisby ringmur er en bymur rundt den indre delen av Visby p\xc3\xa5 Gotland. Ringmuren f\xc3\xb8rste byggetrinn varte fra 1270-\xc3\xa5rene til 1288, da en sammenhengende 5-6 meter h\xc3\xb8y mur rundt hele byen sto ferdig. Anlegget var ikke \xc3\xa5rsak til borgerkrigen p\xc3\xa5 \xc3\xb8ya mellom byen og b\xc3\xb8ndene 1286\xe2\x80\x9388, men var et forsvarsverk mot ytre fiender, godkjent av gotlendingene p\xc3\xa5 alltinget. Borgerkrigen mellom b\xc3\xb8ndene og byens hanseatiske og innf\xc3\xb8dte borgerskap ble utl\xc3\xb8st av at kong Magnus Ladul\xc3\xa5s p\xc3\xa5la b\xc3\xb8ndene h\xc3\xb8yere skatter. De fors\xc3\xb8kte da \xc3\xa5 ta kontroll over byen, og det f\xc3\xb8rte til at byen innf\xc3\xb8rte en toll p\xc3\xa5 b\xc3\xb8ndenes handel. B\xc3\xb8ndenes angrep endte med nederlag da kongen grep inn p\xc3\xa5 byens side og ga Visby status som selvstendig by. Deler av den eldste ringmuren s\xc3\xb8r for Kvarntornet ble rasert under kampene. Ringmuren ble i de neste tretti \xc3\xa5rene forsterkt med bygging av  flere portt\xc3\xa5rn og et tjuetalls andre t\xc3\xa5rn. _NEWLINE_Den andre store byggeperioden fant sted i 1350-\xc3\xa5rene, da ringmuren ble forsterket og p\xc3\xa5murt til h\xc3\xb8yder fra 8 til 11 meter. Den fikk ogs\xc3\xa5 22 \xc2\xabsadelt\xc3\xa5rn\xc2\xbb som \xc2\xabrir\xc2\xbb tvers over muren. Deler av ringmuren ble rasert da Valdemar Atterdag erobret Visby og Gotland i 1361. Skaden ble snart utbedret, og noen nye t\xc3\xa5rn ble oppf\xc3\xb8rt da Den tyske orden behersket Visby 1389\xe2\x80\x931408._NEWLINE_Ringmuren har p\xc3\xa5 det meste hatt  29 markt\xc3\xa5rn og 22 sadelt\xc3\xa5rn. Idag er 27 av markt\xc3\xa5rnene bevart. Visby ringmur ble restaurert i \xc3\xa5rene 1884-1886 under ledelse av arkitekt Emil Victor Langlet. _NEWLINE_Ringmuren har i stor grad bidratt til at Visby ble utnevnt til \xc3\xa5 st\xc3\xa5 p\xc3\xa5 UNESCOs verdensarvliste.'